Anexă la OPANFP nr. \_\_\_\_\_\_\_/\_\_\_\_\_.\_\_\_.\_\_\_\_\_\_

|  |
| --- |
|  |

**Instrucțiuni** **de publicare a anunțului privind organizarea etapei de selecție a concursului pe post pentru ocuparea unor funcții publice vacante pe site-ul Agenției Naționale a Funcționarilor Publici**

CAPITOLUL I

**Dispoziții generale**

**Art. 1. –** Scopul prezentelor instrucțiuni este de a asigura o reglementare unitară aplicabilă autorităților și instituțiilor publice în cadrul cărora sunt stabilite funcțiile publice prevăzute la art. 385 alin. (1) și (2) din Ordonanța de urgență a Guvernului nr. 57/2019 privind Codul administrativ, cu modificările și completările ulterioare, cu excepția celor care beneficiază de statute speciale, pentru publicarea anunțului privind organizarea etapei de selecție a concursului de ocupare a unor funcții publice vacante, denumit în continuare *concurs pe post*, cu respectarea prevederilor art. 467 alin. (3), alin. (5) și (8) din aceeași ordonanță de urgență.

**Art. 2. -** Anunțurile privind organizarea etapei de selecție a concursului pe post publicate pe site-ul Agenției Naționale a Funcționarilor Publici, denumită în continuare *Agenția*, nu pot fi modificate şi se menţin la locul de publicare până la finalizarea concursului.

CAPITOLUL II

**Completarea și transmiterea datelor necesare publicării anunțului privind etapa de selecție a concursului pe post pentru ocuparea unor funcții publice vacante din cadrul autorităților și instituțiilor publice**

**Art. 3. -** Completarea și transmiterea de către autoritățile și instituțiile publice organizatoare ale etapei de selecție a concursului pe post pentru funcțiile publice prevăzute la art. 385 alin. (1) și (2) din Ordonanța de urgență a Guvernului nr. 57/2019, cu modificările şi completările ulterioare, cu excepția celor care beneficiază de statute speciale, a informațiilor necesare publicării anunțului de concurs pe site-ul Agenției*,* se realizează în format online, în condițiile prezentelor instrucțiuni, utilizând aplicația din domeniul informatic alocat de Agenție fiecărei autorități sau instituții publice în portalul de management al funcțiilor publice și funcționarilor publici.

**Art. 4. -** Autoritățile și instituțiile publice în cadrul cărora sunt stabilite funcţiile publice vacante prevăzute la art. 385 alin. (1) și (2) din Ordonanța de urgență a Guvernului nr. 57/2019, cu modificările şi completările ulterioare, cu excepția celor care beneficiază de statute speciale, înștiințează Agenția cu respectarea prevederilor art. 68 alin. (2) și ale art. 69 din anexa nr. 10 la aceeași ordonanță de urgență.

**Art. 5. – (1)** Anunțul privind organizarea etapei de selecție pentru funcțiile publice vacante prevăzute la art. 385 alin. (1) și (2) din Ordonanța de urgență a Guvernului nr. 57/2019, cu modificările şi completările ulterioare, se publică pe pagina de internet a instituției organizatoare şi pe site-ul Agenției, cu cel puțin 60 de zile calendaristice înainte de data desfășurării concursului.

**(2)** Data publicării pe site-ul Agenției a anunțului de concurs prevăzut la alin. (1) este aceeași cu data publicării anunțului de concurs pe site-ul autorității sau instituției publice organizatoare a concursului pentru ocuparea funcțiilor publice vacante prevăzute la art. 385 alin. (1) și (2) din Ordonanţa de urgență a Guvernului nr. 57/2019, cu modificările şi completările ulterioare.

**(3)** Responsabilitatea privind legalitatea și corectitudinea informațiilor din conținutul anunțului de concurs publicat pe site-ul Agenției și încadrarea în temeiurile legale prevăzute de actele normative în vigoare aparțin în exclusivitate autorității sau instituției publice în cadrul căreia sunt stabilite funcţiile publice vacante prevăzute la art. 385 alin. (1) și (2) din Ordonanţa de urgență a Guvernului nr. 57/2019, cu modificările şi completările ulterioare.

**Art. 6. –** **(1)** Conducătorii autorităților şi instituțiilor publice în cadrul cărora sunt stabilite funcţiile publice vacante prevăzute la art. 385 alin. (1) și (2) din Ordonanța de urgență a Guvernului nr. 57/2019, cu modificările şi completările ulterioare, cu excepția celor care beneficiază de statute speciale în condițiile legii, desemnează o persoană responsabilă cu completarea și transmiterea către Agenție, în format online, utilizând aplicația din domeniul informatic alocat fiecărei autorități sau instituții publice în portalul de management al funcțiilor publice și funcționarilor publici, a înștiințării cu privire la organizarea unui concurs pe post pentru ocuparea unor funcții publice de conducere și de execuție vacante.

**(2)** Persoana desemnată în condițiile prevăzute la alin. (1) completează online înștiințarea cu privire la organizarea etapei de selecție pentru ocuparea unor funcții publice de conducere sau de execuție vacante, utilizând aplicația din domeniul informatic alocat fiecărei autorități sau instituții publice în portalul de management al funcțiilor publice și funcționarilor publici, la secțiunea „Instrumente de lucru”, subsecțiunea „Anunțuri concurs”.

**(3)** Odată cu transmiterea înştiinţării prevăzute la alin. (2), autoritatea sau instituţia publică organizatoare a etapei de selecție a concursului pe post poate solicita Agenţiei desemnarea unui reprezentant pentru a face parte din comisia de concurs pentru ocuparea funcțiilor de execuție, respectiv din comisia de soluţionare a contestaţiilor, în conformitate cu prevederile art. 70 alin. (2) din anexa nr. 10 la Ordonanţa de urgență a Guvernului nr. 57/2019, cu modificările şi completările ulterioare.

**(4)** După transmiterea înştiinţării prevăzute la alin. (2), Agenția numește un reprezentant în condițiile prevăzute de art. 70 alin. (3) din anexa nr. 10 la Ordonanţa de urgență a Guvernului nr. 57/2019, cu modificările şi completările ulterioare, pentru a face parte din comisia de concurs pentru ocuparea funcțiilor de conducere, respectiv din comisia de soluţionare a contestaţiilor.

**(5)** După semnarea prin intermediul unei semnături electronice calificate, de către conducătorul autorității sau instituției publice a înștiințării cu privire la organizarea etapei de selecție a concursului pe post pentru ocuparea unor funcții publice de execuție vacante, respectiv de conducere vacante, persoana desemnată în condițiile prevăzute la alin. (1) încarcă și transmite online înștiințarea prin intermediul portalului de management al funcțiilor publice și funcționarilor publici, la secțiunea „Instrumente de lucru”, subsecțiunea „Anunțuri concurs” la subsecțiunea „Trimite anunț”.

**Art. 7. -** Domeniul informatic alocat fiecărei autorități sau instituții publiceîn portalul de management al funcțiilor publice și funcționarilor publici cuprinde la secţiunea „Instrumente de lucru”, subsecțiunea „Anunțuri concurs”, informațiile prevăzute la art. 89 alin. (1) din anexa nr. 10 la Ordonanţa de urgență a Guvernului nr. 57/2019, cu modificările şi completările ulterioare.

**Art. 8. –** În domeniul informatic alocat fiecărei autorități sau instituții publiceîn portalul de management al funcțiilor publice și funcționarilor publici, la secțiunea „Instrumente de lucru”, subsecțiunea „Anunțuri concurs”, subsecțiunea „Tip procedură” se completează denumirea autorității sau instituției publice organizatoare a concursurilor pentru ocuparea funcțiilor publice vacante aferente etapei de selecție a concursului pe post, cu respectarea prevederilor art. 89 alin. (1) lit. a) din anexa nr. 10 la Ordonanţa de urgență a Guvernului nr.57/2019, cu modificările şi completările ulterioare, tipul de concurs organizat, temeiul legal, și se selectează subsecțiunea „Concurs pe post”.

**Art.9. –** În domeniul informatic alocat fiecărei autorități sau instituții publiceîn portalul de management al funcțiilor publice și funcționarilor publici, la secțiunea „Instrumente de lucru”, subsecțiunea „Anunțuri concurs”, subsecțiunea „Posturi concurs”, subsecțiunea „Tip compartiment”, pentru funcțiile publice prevăzute la art. 385 alin. (1) și (2) din Ordonanța de urgență a Guvernului nr. 57/2019, cu modificările şi completările ulterioare, se selectează tipul compartimentului și se completează funcțiile publice pentru care se organizează concursul, cu respectarea prevederilor art. 89 alin. (1) lit. b) din anexa nr. 10 la aceeași ordonanță de urgență.

**Art.10. -** În domeniul informatic alocat fiecărei autorități sau instituții publiceîn portalul de management al funcțiilor publice și funcționarilor publici, la secțiunea „Instrumente de lucru”, subsecțiunea „Anunțuri concurs”, subsecțiunea „Posturi concurs”, pentru fiecare funcție publică vacantă prevăzută la art. 385 alin. (1) și (2) din Ordonanța de urgență a Guvernului nr. 57/2019, cu modificările şi completările ulterioare, se completează durata timpului de muncă, respectiv durată normală a timpului de muncă sau durată redusă a timpului de muncă la jumătate de normă, cu respectarea prevederilor art. 89 alin. (1) lit. c) din anexa nr. 10 la aceeași ordonanță de urgență, după cum urmează:

1. 8 ore pe zi, respectiv 40 de ore pe săptămână, pentu durata normală a timpului de muncă;
2. 4 ore pe zi, respectiv 20 de ore pe săptămână, pentru durata redusă a timpului de muncă la jumătate de normă.

**Art.11. –** În domeniul informatic alocat fiecărei autorități sau instituții publiceîn portalul de management al funcțiilor publice și funcționarilor publici, la secțiunea „Instrumente de lucru”, subsecțiunea „Anunțuri concurs”, subsecțiunea „Calendar concurs”, se completează data, ora și locul sau locația desfășurării probei suplimentare, dacă este cazul, cu respectarea prevederilor art. 89 alin. (1) lit. d) din anexa nr. 10 la Ordonanţa de urgență a Guvernului nr. 57/2019, cu modificările și completările ulterioare, avându-se în vedere și prevederile art. 92 alin. (4) și (5) din anexa nr. 10 la aceeași ordonanță de urgență.

**Art.12. – (1)** În domeniul informatic alocat fiecărei autorități sau instituții publiceîn portalul de management al funcțiilor publice și funcționarilor publici, la secțiunea „Instrumente de lucru”, subsecțiunea „Anunțuri concurs”, subsecțiunea „Calendar concurs”, se completează, dacă este cazul, tipul probei/probelor suplimentare, respectiv cunoștințe de operare/programare pe calculator și/sau cunoașterea unei/mai multor limbi străine.

**(2)** În situația în care se solicită alte probe suplimentare decât cele prevăzute la alin.(1), în domeniul informatic alocat fiecărei autorități sau instituții publice în portalul de management al funcțiilor publice și funcționarilor publici, la secțiunea „Instrumente de lucru”, subsecțiunea „Anunțuri concurs”, subsecțiunea „Calendar concurs”, se completează tipul probei/probelor suplimentare.

**(3)** La secțiunea „Instrumente de lucru”, subsecțiunea „Anunțuri concurs”, subsecțiunea „Posturi concurs” se completează competențele specifice stabilite prin fișa postului și se specifică nivelul solicitat al competențelor specifice, după caz, astfel cum sunt prevăzute în fișa postului.

**(4)** Proba suplimentară se desfășoară potrivit procedurii/procedurilor aprobate la nivelul autorității sau instituției publice și publicate pe pagina de internet a autorității sau instituției publice organizatoare a etapei de selecție a concursului pe post, cu respectarea prevederilor art. 92 alin. (5) din anexa nr. 10 la aceeași ordonanță de urgență.

**(5)** Autoritatea sau instituția publică organizatoare a etapei de selecție a concursului pe post, respectiv comisia de concurs pentru înalții funcționari publici, stabilește modalitatea prin care competențele specifice se dovedesc, cu respectarea prevederilor art. 92 alin. (3) din anexa nr. 10 la aceeași ordonanță de urgență.

**(6)** Competențele specifice necesare exercitării funcției publice se pot dovedi și prin documente emise în condițiile legii, precum certificatele de absolvire a unor cursuri de formare profesională specifice unui anumit domeniu.

**Art.13**. **–** În domeniul informatic alocat fiecărei autorități sau instituții publiceîn portalul de management al funcțiilor publice și funcționarilor publici, la secțiunea „Instrumente de lucru”, subsecțiunea „Anunțuri concurs”, subsecțiunea „Calendar concurs”, se completează data, ora şi locul sau locația desfășurării probei scrise, cu respectarea prevederilor art. 89 alin. (1) lit. e) din anexa nr. 10 la Ordonanţa de urgență a Guvernului nr. 57/2019, cu modificările şi completările ulterioare.

**Art.14. –** În domeniul informatic alocat fiecărei autorități sau instituții publiceîn portalul de management al funcțiilor publice și funcționarilor publici, la secțiunea „Instrumente de lucru”, subsecțiunea „Anunțuri concurs”, subsecțiunea „Posturi concurs”, pentru fiecare funcție publică vacantă dintre cele prevăzute la art. 385 alin. (1) și (2) din Ordonanţa de urgență a Guvernului nr. 57/2019, cu modificările şi completările ulterioare, se completează condițiile de studii şi alte condiții specifice, după caz, cu respectarea prevederilor art. 89 alin. (1) lit. f) din anexa nr. 10 la aceeași ordonanță de urgență, după cum urmează:

**a)** condițiile de studii, stabilite cu respectarea art. 386 din Ordonanţa de urgență a Guvernului nr. 57/2019, cu modificările și completările ulterioare;

**b)** alte condiții specifice, care se pot referi la deținerea unor certificate de absolvire a unor perfecționări/specializări stabilite prin acte normative pentru ocuparea/exercitarea unei funcții publice și/sau, după caz, a unor perfecționări/specializări considerate utile pentru desfășurarea activității în exercitarea funcției publice sau obținerea unui/unei aviz/autorizații prevăzut/prevăzute de lege.

**Art.15. –** **(1)** În domeniul informatic alocat fiecărei autorități sau instituții publiceîn portalul de management al funcțiilor publice și funcționarilor publici, la secțiunea „Instrumente de lucru”, subsecțiunea „Anunțuri concurs”, perioada şi modalitatea de înscriere la etapa de selecție a concursului pe post, prevăzute la art. 89 alin. (1) lit. g) din anexa nr. 10 la Ordonanţa de urgență a Guvernului nr. 57/2019, cu modificările şi completările ulterioare, se calculează și completează automat de aplicație, cu respectarea termenului prevăzut la art. 94 alin. (1) din anexa nr. 10 la aceeași ordonanță de urgență.

**(2)** Termenul prevăzut la alin. (1) se calculează având în vedere inclusiv ziua când a început și ziua când s-a sfârșit, cu respectarea prevederilor art. 136 din anexa nr. 10 la Ordonanţa de urgență a Guvernului nr. 57/2019, cu modificările şi completările ulterioare.

**Art.16. – (1)** Pentru asigurarea unui conținut unitar al anunțului de concurs care se publică pe site-ul Agenției și pe site-ul autorității sau instituției publice organizatoare a concursului, **î**n domeniul informatic alocat fiecărei autorități sau instituții publiceîn portalul de management al funcțiilor publice și funcționarilor publici, la secțiunea „Instrumente de lucru”, subsecțiunea „Anunțuri concurs”, subsecțiunea „Posturi concurs”, pentru fiecare funcție publică vacantă dintre cele prevăzute la 385 alin. (1) și (2) din Ordonanţa de urgență a Guvernului nr. 57/2019, cu modificările și completările ulterioare, este obligatoriu să se completeze bibliografia și tematica aferentă fiecărei funcții publice, cu respectarea prevederilor art. 71 și art. 89 alin. (1) lit. h) din anexa nr. 10 la aceeași ordonanță de urgență.

**(2)** Tematica de specialitate se stabilește în funcție de bibliografia selectată, cu respectarea prevederilor art. 71 din anexa nr. 10 la Ordonanţa de urgență a Guvernului nr. 57/2019, cu modificările şi completările ulterioare.

**Art.17.** – În domeniul informatic alocat fiecărei autorități sau instituții publice în portalul de management al funcțiilor publice și funcționarilor publici, la secțiunea „Instrumente de lucru”, subsecțiunea „Anunțuri concurs”, subsecțiunea „Posturi concurs”, pentru fiecare funcție publică vacantă dintre cele prevăzute la 385 alin. (1) și (2) din Ordonanţa de urgență a Guvernului nr. 57/2019, cu modificările şi completările ulterioare este obligatoriu să se completeze atribuțiile stabilite în fișa postului, precum şi alte date necesare desfășurării etapei de selecție a concursului pe post, cu respectarea prevederilor art. 89 alin. (1) lit. i) din anexa nr. 10 la aceeași ordonanță de urgență.

**Art.18. – (1)** În domeniul informatic alocat fiecărei autorități sau instituții publiceîn portalul de management al funcțiilor publice și funcționarilor publici, la secțiunea „Instrumente de lucru”, subsecțiunea „Anunțuri concurs”, subsecțiunea „Persoane contact”, se completează coordonatele de contact pentru înscrierea la etapa de selecție a concursului pe post, cuprinzând adresa de corespondență, telefon, e-mail, persoana de contact și funcția publică deținută, cu respectarea prevederilor art. 89 alin. (1) lit. j) din anexa nr. 10 la Ordonanţa de urgență a Guvernului nr. 57/2019, cu modificările și completările ulterioare.

**(2)** Informațiile referitoare la coordonatele de contact ale persoanei desemnate în condițiile prevăzute la alin. (1) pot fi modificate.

CAPITOLUL III

**Completarea și transmiterea datelor necesare publicării anunțului privind etapa de selecție a concursului pe post**

**Art.19. – (1)** Autorităţile şi instituţiile publice solicită Agenției organizarea etapei de selecţie a concursului pe post, cu respectarea prevederilor art. 68 alin. (2), ale art. 69 și ale art. 70 din anexa nr. 10 la Ordonanţa de urgență a Guvernului nr. 57/2019, cu modificările și completările ulterioare.

**(2)** Solicitarea cu privire la organizarea etapei de selecție a concursului pe post, prevăzută la art. 69 și art. 70 din anexa nr. 10 la Ordonanța de urgență a Guvernului nr. 57/2019, cu modificările și completările ulterioare, se încarcă prin intermediul platformei informatice de concurs.

**(3)** Prevederile art. 70 din anexa nr. 10 la Ordonanța de urgență a Guvernului nr. 57/2019, cu modificările și completările ulterioare, se aplică în mod corespunzător.

**Art.20.** – Anunțul privind organizarea etapei de selecție a concursului pe post se publică de Agenție pe site-ul propriu, cu respectarea prevederilor art. 88 alin. (3) și art. 89 alin. (1) din anexa nr. 10 la Ordonanța de urgență a Guvernului nr. 57/2019, cu modificările și completările ulterioare.